Predkladacia správa

Ministerstvo hospodárstva SR predkladá na rokovanie vlády SR ako iniciatívny materiál „Správu o vývoji zahraničného obchodu za rok 2006“. Tento materiál koncepčne a obsahovo nadväzuje na správy o výsledkoch zahraničného obchodu SR prerokovávané vládou SR v predchádzajúcich rokoch.
Obmedzená veľkosť domáceho trhu predurčuje Slovensko na intenzívnu spoluprácu s ostatnými krajinami a zapájanie sa do medzinárodného obchodu. Vysoký stupeň zapojenia hospodárstva do medzinárodnej deľby práce vypovedá o dôležitosti vplyvu zahraničných trhov na vývoj slovenského hospodárstva. 
Predkladaný materiál analyzuje vývoj zahraničného obchodu SR v roku 2006, makroekonomické súvislosti zahraničného obchodu, jeho teritoriálnu a komoditnú štruktúru. Materiál taktiež v stručnosti popisuje zahraničný obchod SR s poľnohospodárskymi výrobkami a štruktúru exportujúcich firiem.
V materiáli je taktiež uvedená predikcia vývoja vybraných makroekonomických ukazovateľov a bilancie tovarov a služieb na rok 2007, ktorú vypracovali významné slovenské a zahraničné inštitúcie.
Predkladaný materiál má informatívny charakter; preto nebol predmetom medzirezortného pripomienkového konania. 
Materiál nemá žiadny finančný, ekonomický, environmentálny vplyv, ani vplyv na zamestnanosť a podnikateľské prostredie.